**КАНОН ИЖЕ ВО СВЯТЫХ ОТЦУ НАШЕМУ ИОСИФУ, ЕПИСКОПУ ДАЛЬНЕВОСТОЧНОМУ**

Тропарь, глас 4. **От присносветя́щаго Огня́ благода́ть прии́м, я́ко свети́льник на све́щнице неугаси́мо сия́я, восто́чныя страны́ све́том доброде́телей твои́х озари́л еси́, и лю́ди стезе́ю пра́вою ходи́ти научи́л еси́, и до́бре вда́нныи ти́ тала́нт умно́жив, вни́де в ра́дость Го́спода своего́, о́тче на́ш святи́телю Ио́сифе, моли́ Христа́ Бо́га спасти́ся душа́м на́шим.**

Слава, и ныне, Богородичен. **Е́же о́т века утае́нное, и а́нгелом несве́домое та́иньство, Тобо́ю Богоро́дице земны́м яви́ся Бо́г, в неразме́сне снятии воплоща́ем, и Кре́ст во́лею на́с ра́ди посприи́м, имже воскреси́в Первозда́ннаго, и спасе́ от сме́рти душа́ на́ша.**

Канон, глас 5. Песнь 1, ирмо́с. **Пе́снь побе́дную принесе́м лю́дие, изба́вльшему Бо́гу из рабо́ты Моисе́ом лю́ди, сла́вно бо просла́вися.**

Запев: **Святи́телю Христо́в Ио́сифе, моли́ Бо́га о на́с** (поклон).

**Во святи́телех изря́днаго, пе́сньми похва́лим, его́же освяти́ на спасе́ние лю́дем Свои́м, И́же во́ веки ца́рствуяи Христо́с Бо́г, сла́вно бо просла́вися.**

Запев. **Восходя́и на херуви́мех, и пасы́и Изра́иля, наставля́я яко овча́ Ио́сифа, твоея́ души́ узре́в благо́е произволе́ние, ко спасе́ния стези́ тя наставля́ет, сла́вно бо просла́вися.**

Запев. **Па́че все́х кра́сных ми́ра сего́, от ю́ности возлюби́в Го́спода, Тому́ во умиле́нии души́ о спасе́нии моля́шеся, те́мже по премно́гу возлюби́л тя е́сть, и преди́вна тя в ми́ре показа́, сла́вно бо просла́вися.**

Слава. **Изведы́и я́ко све́т пра́вду твою́, и судьбы́ Твоя́ я́ко полу́дне, да изба́вит и на́с от уны́ния тьмы́, и рабо́ты греха́, Светода́тель Христо́с, сла́вно бо просла́вися.**

И ныне, Богородичен. **Озари́ на́ш ра́зум Пречи́стая, луче́ю Бо́жия сла́вы ве́чныя, Я́же Со́лнца пра́вды ми́рови ро́ждьшая, зе́млю бо и лю́ди осия́в, све́том Воскресе́ния вся́ просвети́, сла́вно бо просла́вися.**

Катавасия**: Изба́ви от бе́д рабы́ своя́, святи́телю Христо́в Ио́сифе, я́ко вси́ по́ Бозе к тебе́ прибега́ем, ты́ бо мо́лиши о на́с Христа́ Бо́га на́шего** (поклон). **Го́споди помил́у**й (трижды, с поклонами).

Песнь 3, ирмо́с. **Утверже́и ни на че́м же зе́млю повеле́нием Си́, и распространи́в неодержи́мую тяготу́, на недви́жимом Христе́ ка́мени заповеде́й Ти́, Це́рковь Свою́ утверди́, Еди́не Бла́же и Человеколю́бче.**

Запев. **Угото́ва се́рдьце свое́ упова́ти на́ Господа, утверди́вся апо́стольскими повеле́ньми, и ны́не дости́гл еси́ гра́да Бо́га Жи́ва, сочета́вся перворо́дных собо́ру, его́же сподо́бити и на́с моли́ся, свя́те Ио́сифе.**

Запев. **Строи́телю прему́дре та́ин Христо́вых, ве́рных я́ко ка́мение жи́во созида́ше, в хра́м духо́вен, святи́тельство свя́то, возноси́ти же́ртву Бо́гови, жи́ву и благоприя́тну, лю́бовь и пра́вду и целому́дрие.**

Слава. **С супру́жницею до́брою по́ плоти разлучи́вшася, и о́ба и́ноческим лико́м вожделе́нно сочета́стася, да Бо́гови Еди́ному во́ веки живете́, ны́не же мзду́ воздержа́ния на́ небесех прие́мша, моли́тася и на́м по всему́ непоро́чным бы́ти.**

И ныне, Богородичен. **Боже́ственаго Гаврии́ла чинонача́льника иму́ще, благогове́йно е́же ра́дуися, ве́рою приво́дим согла́сно, неискусобра́чней Ма́тери Богоро́дице ве́рно, Ею́же бе́д и скорбе́й, и неду́г избавля́емся.**

Катавасия. **Го́споди помил́уй** (трижды, с поклонами).

Седален, глас 1, подобен «Лик ангельскии». **Лик святи́телей, престо́лу Бо́жию на́ Небесех предстоя́щих, бра́та любе́знаго Афана́сия прие́м возвесели́ся, о не́мже и мы́ и́же на земли́ су́ще хвалу́ возсыла́ем, от́ мрака бо неве́дения и пре́лести, но́выя лю́ди Всецарю́ Христу́, Ева́нгельским сло́вом приведе́.**

Слава, и ныне, Богородичен. **Упова́ние христия́ном Пресвята́я Де́во, Его́же родила́ еси́ Бо́га, па́че ума́ и сло́ва, непреста́нно моли́ со апо́столы и святи́тели, да́ти оставле́ние грехо́м на́шим все́м, и исправле́ние житию́, ве́рою и любо́вию при́сно Тя сла́вящим.**

Песнь 4, ирмо́с. **Боже́ственое Твое́ разуме́в смотре́ние, дивя́ся Авва́кум Христе́ тре́петно вопия́ше Ти́, на спасе́ние лю́дем Си́, спасти́ благи́я Своя́ прише́л еси́.**

Запев. **Тле́нныя любве́ оста́вль сопряже́ние, име́ние все́ избра́нней Неве́сте, Це́ркви Святе́й прине́сл еси́, на спасе́ние лю́дем Христо́вым, свяще́нную оби́тель воздви́гл еси́.**

Запев. **Христо́во смире́ние возлюби́в, по́стническому житию́ усе́рдием себе́ вдаде́, сла́вы вся́кия ми́ра сего́ убега́я, нетле́нней сла́ве сподо́бился еси́.**

Слава. **Боже́ственую слу́жбу со́ страхом соверша́я, Небе́сным Хле́бом Христо́вы лю́ди препита́л еси́, и́хже и Воскресе́нию Его́ прича́стники покажи́, и бу́дущаго ве́ка жи́зни несконча́емей.**

И ныне, Богородичен. **Нетле́нна ца́рства восия́ла еси́ ски́петро, от ко́рене Иессе́ова, и ражда́еши Отроча́ безму́жно Чи́стая, Ада́мова и Давы́дова Бо́га, вку́пе и Зижди́теля и Го́спода.**

Катавасия. **Го́споди поми́луй** (трижды, с поклонами).

Песнь 5, ирмо́с. **Окая́нную ду́шу мою́, бори́мую тмо́ю страсте́й, предвари́в уще́дри, и восия́й Мы́сленое Со́лньце, дне́ светя́щия лучи́ во мне́, да озари́т мя́ в нощи́ Све́т.**

Запев. **О́т нощи у́тренюя ду́х тво́й, мы́сленному Со́лнцу Христу́ внима́ше, зане́ све́т живо́тныи повеле́ния Его́, и́хже луча́ми и лю́ди своя́ просвети́л еси́, из тмы́ грехо́вныя изводя́, и ча́да Све́ту сотворя́я их.**

Запев. **Бо́г ми́ра воздви́гии тя́, в па́стыря овца́м святи́телю, кро́вию Заве́та Ве́чнаго, благода́тию Сы́на Своего́, соверши́л тя́ е́сть в бога́тьстве де́л благи́х, и́хже ревни́телем и на́м ча́дом твои́м бы́ти помоли́ся.**

Запев. **Забы́вшим о́браз Бо́жии, и не творя́щим и́стины, Ио́сиф святи́тель о́т нощи вопие́т, воста́ни спя́и, и воскресни́ от ме́ртвых, и освети́т тя Христо́с, росо́ю ми́лости исцеля́я тя́.**

Слава. **Го́споди Бо́же на́ш, ми́р да́ждь на́м, Го́споди Бо́же на́ш, стяжи́ ны, а́ще и в те́мных страсте́х бори́ми, и па́че все́х окая́ннии бы́хом, но ра́зве Тебе́ ино́го не зна́ем, моли́твами апо́стол и му́ченик Твои́х, да́руй на́м покая́ния све́т.**

И ныне, Богородичен. **Воста́ни душе́ моя́, воста́ни ра́но, псалты́рь Давы́дов взе́м укрепи́ся, Богоневе́сту Мари́ю, преми́рною любо́вию блиста́ющу воспо́й, да лучу́ утеше́ния от Нея́ прии́меши.**

Катавасия. **Го́споди помил́уй** (трижды, с поклонами).

Песнь 6, ирмо́с. **Я́коже проро́ка от зве́ря изба́вил еси́ Го́споди, и мене́ из глубины́ беззако́нных страсте́й, возведи́ молю́ся, да приложу призре́ти ми, к це́ркви святе́й Твое́й.**

Запев. **Егда́ нече́стия во́лны бу́рею возшуме́ша, и уста́ поги́бельныя на святу́ю ве́ру отверзо́шася, изба́вил тя́ е́сть Госпо́дь, от ру́к жа́ждущих неви́нныя кро́ве, умно́жив дни́ твоя́ на земли́, во сла́ву Це́ркви Святе́й.**

Запев. **Потопля́ему беззако́ния бу́рею, кораблю́ церко́вному, не́ дал еси погрузи́тися, но и ны́не из ле́ности мно́гия, и уны́ния глубины́, возведи́ ча́да своя́ о́тче на́ш Ио́сифе.**

Слава. **Возопи́х в печа́ли к до́брому па́стырю, о́тче Ио́сифе, изба́ви от бе́здны обыше́дшия мя́; Спа́се Преблаги́и, моли́твами святи́теля Твоего́, спаси́ мя́ Всеми́лостиве.**

И ныне, Богородичен. **Недоуме́ние одержи́т мя́, не све́м бо в себе́ никоего́же добра́, но всего́ себе́ малоду́шна и стра́стна, и ска́редна и уны́ла. О́, ка́ко прейду́ жития́ сего́ пу́ть! – а́ще не Ты́ Богома́ти, бо́дреною Си́ моли́твою укрепи́ши.**

Катавасия. **Го́споди помил́уй** (трижды, без поклонов). Слава, и ныне.

Кондак, глас 2, подобен «Явился еси днесь». **Яви́лся еси́ ми́рови святи́тель и́стинен Ио́сифе, печа́тию Животворя́щаго Ду́ха зна́менуя лю́ди своя́, да не прико́снется и́м супоста́т, но да соблюде́ши их в жи́знь Боже́ственую и нетле́нную.**

Икос. **Восто́чным страна́м, об о́н по́л Байка́ла сла́вного е́зера лежа́щим, и брега́м Аму́рския реки́, и земли́ вскра́й окия́ньскаго мо́ря вели́каго, па́стырь до́брыи яви́ся, о́тче Богому́дре Ио́сифе, любо́вными словесы́ созыва́я о́вцы расточе́ныя, из пусты́нь и стремни́н на ра́мо взе́м износя́, избра́нному ста́ду Спа́са Христа́ сочета́я, и от зла́ка Его́ пречи́стых и животворя́щих Та́ин пита́я, и соблюда́я их в жи́знь Боже́ственую и нетле́нную.**

Песнь 7, ирмо́с. **Пла́мень пе́щныи порабо́тиша благочести́вии о́троцы, те́м свы́ше оброси́ я́, гото́вы пали́мы по естеству́, но па́че естества́ му́жески поя́ху, благослове́н еси́ Го́споди, на престо́ле сла́вы Ца́рьствия Твоего́.**

Запев. **Пре́дал еси́ нас в ру́ки вра́г безза́конных, разори́л я́же на земли́ святы́ню Твою́, но покая́нием на́с обнови́, и зе́млю сожже́ную ми́лостию Си́ ороси́, святи́тель с ве́рою взыва́ше, Бо́же оте́ц на́ших, прехва́льныи во́ веки.**

Запев. **Во изгна́нии на чу́ждей земли́ пребыва́я, я́ко о́троцы дре́вле о Сио́не пе́снь плаче́вную пою́ще, сле́зы же ра́достию растворя́ше, ду́хом бу́дущая прозира́я, я́ко па́ки ве́рою пра́вою Руси́я восия́ет, и еди́неми усты́ просла́вим Бо́га оте́ц на́ших.**

Слава. **Го́споду тя́ от земли́ призыва́ющу, по мно́гих труде́х ра́достныи поко́й прия́ти, ча́дом благо́е насле́дие оста́вль, во сла́ву верхо́вных апо́стол Спа́совых, хра́м всече́стне воздви́же, и́хже уче́ньми сохраня́еми, ку́пно с тобо́ю дости́гнем Ца́рьствия Его́.**

И ныне, Богородичен. **О́, Це́ркви Сио́ньская, возжеле́ная о́т века! воста́ни, отложи́ се́тование свое́, се́ Жени́х тво́й приближа́ется Христо́с, в добро́ту па́че со́лнечныя тя́ облека́я, и неизрече́нныя сла́вы да́ры да́руя, во блаже́ннем Ца́рьствии Его́.**

Катавасия. **Го́споди помил́уй** (трижды, с поклонами).

Песнь 8, ирмо́с. **Из Отца́ пре́жде ве́к рожде́наго Сы́на и Бо́га, и в после́дняя ле́та, воплоще́на от Де́вы Ма́тере, свяще́ннии по́йте, лю́дие превозноси́те Его́ во́ веки.**

Запев. **В де́нь всера́достныи е́же по́ плоти Спа́сова Рожества́, ча́шу Госпо́дню возне́сл еси́, ослабе́вшима ста́ростию дла́ньма, па́че же сего́ ны́не, в ве́чней сла́ве и си́ле, Го́спода превозно́сиши и сла́виши во́ веки.**

Запев. **Душа́ твоя́ е́же на земли́ ме́ртвеное те́ло оста́вльши, и ко престо́лу Небе́сному веселя́щися взы́де, иде́же пра́ведных ли́цы, апо́стол и му́ченик собо́ри, хва́лят и воспева́ют Го́спода во́ веки.**

Запев. **Благослове́н еси́ Ио́сифе, му́жу жела́нии Госпо́дних, бога́тьство бо духо́вное, убо́гим расточи́л еси́, те́м же и Све́т тебе́ дне́сь Невече́рнии сияет, и пра́вда твоя́ пребыва́ет во́ веки.**

Слава, Троичен. **О́, преми́рная Держа́во! О́, Вели́чество непости́жимое, благода́ти Исто́чниче, и душа́м спаси́тельное Промышле́ние, Всесвята́я Тро́ице, бу́ди благослове́на от на́с, и сла́вима во́ веки!**

И ныне, Богородичен. **Украшена́ добро́тою чистоты́ Де́во Ма́ти, добротво́рнаго благоле́пия Жили́ще бы́вши, те́мже Тя́ пое́м и превозно́сим Чи́стую во́ веки.**

Катавасия. **Го́споди помил́уй** (трижды, с поклонами).

Песнь 9, ирмо́с. **Иса́ие лику́й, Де́вая бо име́ во́ чреве, и породи́ Сы́на Емману́ила, Бо́га же и Челове́ка, Восто́к И́мя Ему́, Его́ же велича́юще, Тебе́ Де́во ублажа́ем.**

Запев (с поклоном). **Вене́ц похва́льныи прино́сим ти́, де́лателю благи́и Ио́сифе, плоды́ бо трудо́в твои́х, душа́ пита́ют пи́щею безсме́ртия, сего́ ра́ди лю́дие спаса́емии, Спа́са и Влады́ку велича́ем.**

Запев. **Содержи́т дне́сь и во́ веки Це́ркви, апо́стол честна́я повеле́ния, и гла́сы их свяще́нными крася́щися вопие́т, яви́ся благода́ть Бо́жия, все́м челове́ком спаси́тельная, е́й же ты́ святи́телю, мно́ги прича́стники приве́л еси́.**

Слава. **Благослови́ Руси́е благослове́ннаго от сыно́в твои́х, его́же во отца́ спаса́емым, избра́ все́х благи́х Пода́тель, ви́дящи его́ я́ко звезду́ зау́тренюю на Восто́це восходя́ща, и све́тлостию добро́ты своея́ дале́че осия́юща.**

И ныне, Богородичен. **Светоно́сная Колесни́ца Со́лнца яви́лася еси́ вои́стину, восия́вшаго от Твои́х пречи́стых ложе́сн, и разруши́вшаго пре́лести тму́ лю́тую, те́мже по́ долгу Тя́ ве́рою ублажа́ем.**

Отпу́ст**. Го́споди Ису́се Христе́ Сы́не Бо́жии, моли́тв ра́ди Пречи́стыя Ти́ Ма́тере, и и́же во святы́х отца́ на́шего Ио́сифа, епи́скопа Дальневосто́чнаго, и все́х святы́х, поми́луй и спаси́ нас, я́ко Бла́г и Человеколю́бец. Ами́нь.**